Apstiprināts

ar Valsts valodas centra direktora

2023. gada 19. aprīļa rīkojumu

Nr. 3-1.4/47

**Personas datu apstrādes paziņojums**

**personāla atlasē iesaistītiem datu subjektiem**

Personas datu apstrādes paziņojuma personāla atlasē iesaistītiem datu subjektiem (turpmāk – paziņojums) mērķis ir sniegt personāla atlases procesā iesaistītajam personālam (turpmāk – personāls) un amata pretendentam uz vakanto amatu (turpmāk – pretendents) Valsts valodas centrā (turpmāk – centrs) informāciju par personas datu apstrādi, ko centrs veic personāla atlases procesa nodrošināšanai.

Centrs, veicot personas datu apstrādi, ievēro 2016. gada 27. aprīlī pieņemto Eiropas Parlamenta un Padomes Regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – regula), Fizisko personu datu apstrādes likumu, kā arī citus Latvijas Republikas normatīvos aktus.

**1. Personas datu apstrādes pārzinis un kontaktinformācija**

1.1. Personas datu apstrādes pārzinis ir centrs, reģistrācijas Nr. 90000463460, juridiskā adrese: Raiņa bulvāris 15, Rīga, LV-1050, elektroniskā pasta adrese pasts@vvc.gov.lv , tālruņa numurs 67331814.

1.2. Personas datu aizsardzības speciālista kontaktinformācija: elektroniskā pasta adrese DAS@vvc.gov.lv.

**2. Personas datu apstrādes nolūks un juridiskais pamatojums**

2.1. Centrs apstrādā pretendenta personas datus personāla atlases procesa nodrošināšanai uz centra ierēdņu un darbinieku amata vietām un no tā izrietošo tiesību un pienākumu realizēšanai, piemēram:

2.1.1. pretendenta iesniegto dokumentu saņemšanai, reģistrēšanai un izvērtēšanai;

2.1.2. komunikācijai ar pretendentu;

2.1.3. pretendenta identificēšanai;

2.1.4. papildu informācijas iegūšanai par pretendentu, tostarp atsauksmju iegūšanai (tikai ar pretendenta piekrišanu);

2.1.5. darba intervijas organizēšanai klātienē vai attālināti;

2.1.6. profesionālo zināšanu pārbaudei;

2.1.7. pretendenta atbilstības amatam novērtēšanai;

2.1.8. konkursa rezultātu uz ierēdņa amatu publicēšanai;

2.1.9. personas datu saglabāšanai, lai nodrošinātu pierādījumus personāla atlases konkursa tiesiskai norisei.

2.2. Tiesiskais pamatojums personas datu apstrādei ir:

2.2.1. pretendenta piekrišana (regulas 6. panta 1. punkta a) apakšpunkts).

Personas datu apstrāde, kas tiek veikta atbilstoši šim juridiskajam pamatojumam, ir pretendenta pieteikuma dokumentu iesniegšana centram dalībai personāla atlases konkursā (piekrišana tiek sniegta ar pretendenta aktīvu darbību iesniedzot pieteikuma dokumentus).

Pretendentam ir tiesības atsaukt piekrišanu savu personas datu apstrādei jebkurā laikā. Piekrišanas atsaukums neietekmē to datu apstrādes darbību tiesiskumu, kas veiktas laikā līdz piekrišanas atsaukuma dienai. Atteikšanās sniegt piekrišanu savu personas datu apstrādei vai piekrišanas atsaukums nerada nelabvēlīgas sekas pretendentam;

2.2.2. datu apstrāde ir vajadzīga, lai izpildītu uz centru attiecināmu juridisku pienākumu (regulas 6. panta 1. punkta c) apakšpunkts). Šo juridisko pamatojumu centrs piemēro, ja personas datu apstrāde ir paredzēta ārējā normatīvajā aktā – likumos, Ministru kabineta noteikumos, Eiropas Savienības tiesību aktos. Piemēram, Valsts civildienesta likumā noteiktās prasības (izvērtējot pretendenta atbilstību amatam);

2.2.3. centra kā pārziņa leģitīmo interešu ievērošanai, saņemot pretendenta pieteikuma dokumentus, centram rodas tiesiska interese apstrādāt saņemtos dokumentus, izvērtējot tajā sniegto informāciju, organizējot atlases procedūru, veicot pārrunas un iegūstot pierādījumus, kas pamato attiecīgā procesa tiesisku norisi. Strīdus gadījumā atlases procesā iegūtā informācija var tikt izmantota, lai atspoguļotu attiecīgā procesa tiesisku norisi (regulas 6. panta 1. punkta f) apakšpunkts).

**3. Personas datu ieguves avoti**

3.1. Centrs personas datus iegūst no:

3.1.1. pretendenta iesniegtajiem pieteikuma dokumentiem uz amata vakanci, kā arī no pretendenta zināšanu pārbaudes rezultātiem un novērtēšanas komisijas protokola;

3.1.2. pretendenta, ja viņš norādījis fiziskas personas datus atsauksmju par sevi saņemšanai;

3.1.3. atsauksmju sniedzējiem;

3.1.4. medicīnas iestādēm par pretendenta veselības atbilstību normatīvo aktu prasībām.

**4. Datu kategorijas**

4.1. Personāla atlases procesā ir paredzēts apstrādāt tikai tos datus, kuri ir nepieciešami personāla atlases procesa nolūkiem.

4.2. Centrs pretendenta izvērtēšanas nolūkos nepieprasa pieteikuma dokumentos uz amata vakanci uzrādīt personas kodu, pases datus, kā arī citus datus, kas nav saistīti ar vakanto amatu un pretendenta profesionālajām prasmēm un nav nepieciešami pretendenta atbilstības konkrētajam amatam izvērtēšanai.

4.3. Personāla atlases procesā tiek apstrādāti šādi pretendenta dati:

4.3.1. identifikācijas dati (vārds, uzvārds);

4.3.2. kontaktinformācija (dzīves vietas adrese, e-pasta adrese, tālruņa numurs);

4.3.3. profesionālās pieredzes un izglītības dati (izglītības iestādes nosaukums, izglītības pakāpe, veids, programmas nosaukums, iegūtā kvalifikācija, izglītības ieguves periods, darba devēja nosaukums, amats, nodarbinātības periods, amata pienākumi);

4.3.4. dati par prasmēm (piemēram, valodu prasmes, datorprasmes);

4.3.5. atlases konkursa rezultāti (atlases procesā veikto uzdevumu un intervijas rezultāti);

4.3.6. atsauksmju devēja sniegtie dati par pretendentu (atsauksmēs ietvertā informācija);

4.3.7. citi dati, ko pretendents pēc savas iniciatīvas iesniedzis atlases procesa ietvaros (piemēram, fotogrāfija, hobiji u. tml.).

4.4. Personāla atlases procesā centrs apstrādā šādus atsauksmju devēja personas datus, ja tie ir iesniegti:

4.4.1. identifikācijas dati (vārds, uzvārds);

4.4.2. kontaktinformācija (tālruņa numurs);

4.4.3. personas profesionālās pieredzes dati (darba devēja nosaukums, amats).

**5. Personas datu pieejamība**

5.1. Centrs personāla atlases procesā īsteno atbilstošus pasākumus, lai nodrošinātu, ka personas datiem nepiekļūst trešās personas, kurām nav tiesiska pamata šādai piekļuvei un personas datu apstrādei.

5.2. Pretendenta sniegtajiem datiem pēc nepieciešamības var piekļūt centra darbinieki (ierēdņi), kuriem ir šādas piekļuves tiesības saskaņā ar centra iekšējiem noteikumiem, darba līgumu, amata aprakstu vai centra rīkojuma dokumentu.

**6. Datu nodošana uz trešajām valstīm un datu profilēšana**

6.1. Datu subjekta personas dati tiek apstrādāti Eiropas Savienības/Eiropas Ekonomiskajā zonā (ES/EEZ). Datu nodošana ārpus ES/EEZ netiek veikta.

6.2. Centra personāla atlases procesā neizmanto pretendenta datu profilēšanu (automatizēto datu apstrādi nolūkā izvērtēt konkrētus ar pretendentu saistītus personiskus aspektus un automatizētu lēmumu pieņemšanu).

**7. Personas datu glabāšana**

7.1. Personas datu uzglabāšanas periods tiek noteikts atbilstoši personas datu apstrādes nolūkiem, kā arī saskaņā ar piemērojamo normatīvo aktu prasībām un ņemot vērā centra leģitīmās intereses.

7.2.  Pretendenta iesniegtos pieteikuma dokumentus uz amata vakanci centrs glabā sešus mēnešus pēc personāla atlases konkursa beigām, lai nodrošinātos pret iespējamām prasībām un tiesvedībām. Gadījumā, ja centrs saņem sūdzību par konkrēto personāla atlases procesu, tad visa personāla atlases procesā apstrādātā informācija tiks saglabāta līdz dienai, kad stājas spēkā ar sūdzības izskatīšanu kompetentajā iestādē uzsāktā procesa galīgais lēmums, ja tas netiek pārsūdzēts vai apstrīdēts normatīvajos aktos noteiktajā kārtībā un termiņā, vai līdz galīgā tiesas sprieduma spēkā stāšanās brīdim.

**8. Datu subjekta tiesības**

8.1. Personālam un pretendentam attiecībā uz savu personas datu apstrādi ir šādas tiesības:

8.1.1. pieprasīt piekļuvi datiem, proti, pieprasīt apstiprinājumu, vai centrs apstrādā personāla un pretendenta datus, un šādos gadījumos pieprasīt datu kopiju un attiecīgu papildu informāciju, piemērām, datu apstrādes nolūku un tiesisko pamatojumu;

8.1.2. pieprasīt izlabot datus, ja personāls vai pretendents uzskata, ka tie ir nepareizi vai nepilnīgi;

8.1.3. pieprasīt dzēst datus, proti, pieprasīt pārtraukt datu apstrādi un neatgriezeniski dzēst esošos datus, ja darbinieks (ierēdnis) vai pretendents uzskata, ka viņa dati ir apstrādāti nelikumīgi vai tie vairs nav nepieciešami saistībā ar nolūkiem, kādiem tie tika apstrādāti, vai atsaucot personāla vai pretendenta piekrišanu datu apstrādei;

8.1.4. ierobežot datu apstrādi;

8.1.5. iebilst pret datu apstrādi, proti, pieprasīt pārtraukt datu apstrādi, kura ir veikta centra leģitīmajās interesēs, ja personāls vai pretendents uzskata, ka viņa tiesības uz datu privātumu konkrētajā gadījumā ir svarīgākas nekā centra leģitīmās intereses vai ka apstrādājamo datu apjoms, apstrādes veids vai datu glabāšanas termiņš neatbilst nolūkiem, kādiem dati tiek apstrādāti.

8.2. Ja personālam vai pretendentam rodas kādi jautājumi par datu apstrādi vai šo paziņojumu, centrs aicina vērsties pie centra datu aizsardzības speciālista, lai saņemtu nepieciešamo atbalstu un konsultāciju.

9. Ja personālam vai pretendentam ir pamatotas bažas par centra veikto personas datu apstrādi, datu subjektam ir tiesības vērsties ar iesniegumu centrā, izmantojot šī paziņojuma 1. punktā norādīto kontaktinformāciju.

10. Ja personāls vai pretendents uzskata, ka viņš un centrs nav spējuši savstarpēji atrisināt radušos problēmjautājumu un centrs joprojām ir pārkāpis viņa tiesības vai nav pietiekami aizsargājis viņa personas datus, viņam ir tiesības iesniegt sūdzību Datu valsts inspekcijai (www.dvi.gov.lv, pasta adrese: Elijas iela 17, Rīga, LV-1050).